Australiassa pakollista keskusvastapuolimääritystä koskevat täytäntöönpanosäännöt on annettu asetuksessa Corporations Amendment (Central Clearing and SingleSided Reporting) Regulation 2015. Asetuksella pannaan täytäntöön määrättyjen OTC-korkojohdannaislajien keskusvastapuolimääritys, joka koskee muutamia suuria kotimaisia ja ulkomaisia pankkeja, jotka toimivat välittäjinä Australian OTC-johdannaismarkkinoilla. Joulukuussa 2015 annetuilla säännöillä ASIC Derivative Transaction Rules (Clearing) 2015 otettiin käyttöön useiden johtavien valuuttojen määräisten OTC-korkojohdannaisten pakollinen keskusvastapuolimääritys. Määritysvelvollisuutta alettiin soveltaa huhtikuussa 2016.

Helmikuussa 2015 muutetuilla säännöillä ASIC Derivative Transaction Rules (Reporting) 2013 otettiin käyttöön velvollisuus ilmoittaa OTC-johdannaiskaupoista. Ilmoitusvelvollisuus koskee tällä hetkellä kaikkia johdannaislajeja, ja sen soveltaminen alkoi joulukuussa 2015.

Riskienpienentämistekniikat

Lokakuussa 2016 APRA julkaisi vakavaraisuusstandardin, jonka mukaan riskienpienentämistekniikoita on käytettävä OTC-johdannaiskaupoissa, joille ei ole tehty keskusvastapuolimääritystä. Vakavaraisuusstandardi tekee pakolliseksi useiden riskienpienentämistekniikoiden käytön: transaktioiden nopea vahvistaminen, salkkujen täsmäytys, salkkujen tiivistäminen, riitojenratkaisumenettelyt ja arvonmääritysprosessien olemassaolo. Soveltamisen alkamisajankohdasta ei ole vielä päätetty.

4.2.Kanada

Kanadassa OTC-johdannaismarkkinoiden uudistukset pannaan täytäntöön kahdella rinnakkaisella toimella. Kanadan valvontaviranomainen (Office of the Superintendent of Financial Institutions − OSFI) vahvistaa suuntaviivoillaan yleiset vaatimukset liittovaltion sääntelemille rahoituslaitoksille. Provinssit ja territoriot sääntelevät markkinoitaan omilla lainkäyttöalueillaan. Kanadan provinssien ja territorioiden arvopaperimarkkinoiden sääntelyviranomaisten kattojärjestö Canadian Securities Administrators (CSA) vastaa Kanadan pääomamarkkinoiden sääntelyn koordinoinnista ja yhdenmukaistamisesta. Se laatii säännöksiä, jotka provinssit hyväksyvät ja panevat täytäntöön.

Määritysvelvollisuus

Kaikki provinssien arvopaperimarkkinoiden sääntelyviranomaiset täyttävät määritysvelvollisuuden CSA:n laatimalla välineellä Proposed National Instrument 94-101 Mandatory Central Counterparty Clearing of Derivatives (ehdotus NI 94-101). Liittovaltion tasolla määritysvelvollisuus pannaan täytäntöön joulukuussa 2014 voimaan tulleen, OSFI:n suuntaviivan Guideline B-7: Derivatives Sound Practices (suuntaviiva B-7) avulla. Suuntaviivan B-7 mukaan liittovaltion sääntelemien rahoituslaitosten odotetaan määrittävän vakiomuotoiset johdannaiset keskitetysti, jos se on mahdollista. Ehdotuksessa NI 94-101 säädetään tiettyjen OTC-johdannaisten pakollisesta keskusvastapuolimäärityksestä ja luetellaan keskusvastapuolet, joihin määritysvelvollisuutta sovelletaan. Lopullinen säädös hyväksyttäneen vuoden 2017 alussa.

Ilmoitusvelvollisuus

Ilmoitusvelvollisuus täytetään provinssien tasolla kunkin provinssin arvopaperimarkkinoiden sääntelyviranomaisen antamalla sääntelyllä. Ontariossa, Quebecissä ja Manitobassa on tämän suhteen voimassa omia välineitä, mutta muissa provinsseissa (MI Jurisdictions) ilmoitusvelvollisuus täytetään monenvälisellä välineellä Multilateral Instrument 96-101 Trade Repositories and Derivatives Data Reporting (MI 96-101). Transaktioita koskevat ilmoitussäännöt tulivat voimaan kaikissa provinsseissa marraskuussa 2016. Provinssikohtaisia ja monenvälisiä välineitä yhdenmukaistetaan merkittävästi ilmoitusvelvollisuuden osalta, ja niissä edellytetään sellaisten transaktioiden ilmoittamista, joissa on mukana vähintään yksi paikallinen vastapuoli. Liittovaltion tasolla suuntaviivassa B-7 edellytetään, että liittovaltion sääntelemät rahoituslaitokset ilmoittavat transaktioista siinä provinssissa voimassa olevien ilmoitussääntöjen mukaisesti, jossa rahoituslaitoksen pääkonttori tai päätoimipaikka sijaitsee.

Riskienpienentämistekniikat

Liittovaltion tasolla OSFI:n suuntaviivassa B-7 annetaan liittovaltion sääntelemiin rahoituslaitoksiin sovellettavat riskinpienentämistekniikat muiden kuin keskusvastapuolen määrittämille johdannaisille. Lisäksi syyskuussa 2016 voimaan tulleessa OSFI:n suuntaviivassa Guideline E-22 Margin Requirements for Non-Centrally Cleared Derivatives (suuntaviiva E-22) käsitellään sellaisia aiheita kuten riitojenratkaisu- ja arvonmääritysmenettelyt suhteessa muiden kuin keskusvastapuolen määrittämien johdannaisten vakuusvaatimuksiin. Provinssien tasolla CSA kehittää parhaillaan välittäjien rekisteröintiä koskevaa sääntöä, jonka mukaan johdannaismarkkinoiden toimijoiden tulisi soveltaa riskienpienentämistekniikoita. Sääntö on tarkoitus julkaista kommentteja varten vuonna 2017, ja sen on määrä tulla voimaan vuoden 2018 ensimmäisellä puoliskolla.

4.3.Hongkong

Hongkongissa OTC-johdannaismarkkinoiden uudistukset pannaan täytäntöön kahdessa vaiheessa: ensin luodaan lainsäädäntökehys primaarilainsäädännöllä, erityisesti säädöksellä Securities and Futures (Amendment) Ordinance 2014, jolla muutetaan vuonna 2002 annettua alkuperäistä säädöstä Securities and Futures Ordinance (SFO), minkä jälkeen annetaan täydentävää lainsäädäntöä (sääntöjä), jolla täsmennetään ilmoitus-, määritys-, ja kauppavelvollisuuksia. Jälkimmäisestä vastaa Securities and Futures Commission (SFC) Hongkongin rahaviranomaisen (Hong Kong Monetary Authority − HKMA) luvalla ja valtiovarainministerin (Financial Secretary) kuulemisen jälkeen.

Määritysvelvollisuus

Edellä mainitulla muutossäädöksellä otetaan käyttöön velvollisuus määrittää OTC-johdannaiskaupat. Valtuutuksessa edellytetään, että määrätyt henkilöt määrittävät tietyt OTC-johdannaiskaupat nimetyn keskusvastapuolen kautta määrityssääntöjen mukaisesti. Velvollisuuden täyttäminen tapahtuu vaiheittain. Ensimmäistä vaihetta koskevat säännöt tulivat voimaan syyskuussa 2016.

Ilmoitusvelvollisuus

Edellä mainitulla muutosasetuksella otetaan myös käyttöön ilmoitusvelvollisuus. Määrätyn henkilön (ˮprescribed personˮ) on ilmoitettava asiaa koskevista OTC-johdannaiskaupoista HKMA:lle ilmoitussääntöjen mukaisesti. Ilmoitusmenettelyn ensimmäistä vaihetta sovelletaan ainoastaan muutamiin johdannaislajeihin ja hieman useampaan henkilöön kuin määritysvelvollisuudessa . Toisen vaiheen säännöillä tuotteen määritelmää laajennetaan niin, että se kattaa kaikki viisi omaisuuslajia ja kustakin transaktiosta ilmoitettavat tiedot. Määrättyjen henkilöiden määrä pysyy ennallaan. Ilmoitusmenettelyn toinen vaihe käynnistyy heinäkuussa 2017.

Riskienpienentämistekniikat

Hongkongissa on suunnitteilla kaksi riskienpienentämisstandardia. Ensimmäisen niistä laatii SFC, ja sitä sovelletaan ainoastaan yhtiöihin, joille SFC on myöntänyt lisenssin SFO:n nojalla (ˮLCˮ). Standardin luonnoksesta järjestetään kuuleminen vuonna 2017. Toisen standardin laati HKMA, ja sitä sovelletaan laitoksiin, jotka ovat saaneet HKMA:lta luvan säädöksen Banking Ordinance nojalla (ˮAIˮ). Standardit oli alun perin tarkoitus panna täytäntöön syyskuussa 2016. HKMA kuitenkin lykkäsi täytäntöönpanon alkamista elokuussa 2016, koska muilla merkittävillä lainkäyttöalueilla ilmeni samankaltaisia viiveitä.

4.4.Meksiko